
	Hallituksen esitys eduskunnalle laiksi EU:n metsäkatoasetuksen velvoitteiden valvonnasta ja seuraamuksista sekä siihen liittyviksi laeiksi

Pyydettynä lausuntona otsikossa mainitusta asiasta Metsäteollisuus ry toteaa seuraavaa: 

Toimitusketjussa alempana sijaitsevaa toimijaa koskeva sääntely Valvonta ja tarkastukset -luvussa (5–6 § ja 9–11 §)
Metsäteollisuus ry pitää tärkeänä, että toimitusketjussa alempana sijaitsevien toimijoiden velvollisuudet ja vastuut ovat selkeitä ja yhdenmukaisia metsäkatoasetuksen kanssa. 

Metsäteollisuus ry korostaa, että 9 § mukaisten viranomaistarkastusten kustannusten kattaminen tulisi rajata kohtuullisiin kustannuksiin. 

Tarkastus pysyväisluonteiseen asumiseen käytetyssä tilassa (7 §)

Metsäteollisuus ry katsoo, että pysyväisluonteiseen asumiseen käytetyissä tiloissa tehtäville tarkastuksille tulee olla tuomioistuimen ennakkolupa. Tarkastuksen edellytyksenä tulee olla perusteltu ja yksilöity epäily sellaisesta metsäkatoasetuksen rikkomisesta, josta voisi seurata hallinnollinen seuraamusmaksu taikka joka on säädetty rangaistavaksi rikoslaissa tarkoitettuna metsäkatorikoksena tai törkeänä metsäkatorikoksena.

Lisäksi Metsäteollisuus ry katsoo, että tarkastuksista tulisi lähtökohtaisesti ilmoittaa ennakolta, koska suurissa yrityksissä vastuuhenkilöt eivät välttämättä ole paikalla ennalta ilmoittamattoman tarkastuksen aikana. Ennalta ilmoittamattomien tarkastusten käyttö tulisi rajata tilanteisiin, joissa on konkreettinen riski todisteiden katoamisesta tai perusteltu epäily asetuksen vastaisesta toiminnasta.

Toimitusketjussa alempana sijaitsevaa toimijaa koskeva sääntely hallinnollisissa seuraamuksissa (15–18 §)

Metsäteollisuus ry katsoo, että hallinnollisia seuraamuksia koskevaa lukua on täydennetty asiaankuuluvasti alempana sijaitsevaa toimijaa koskevalla sääntelyllä.  

Rikkomusmaksu (20 §)

Metsäteollisuus ry pitää hyvänä, että hallituksen esityksessä rikkomusmaksun perusteet on pääasiassa määritelty selkeästi. Metsäteollisuus ry haluaa kuitenkin nostaa esiin epäselvyyden, joka liittyy asetuksen 5 artiklan 3 kohdan soveltamiseen ja sen laiminlyöntiä koskevaan rikkomusmaksuun, josta säädettäisiin hallituksen esityksen 20 § momentissa 3 (toimitusketjussa alempana sijaitsevaa toimijaa ja kauppaa käyvää koskeva rikkomusmaksu). 

Hallituksen esityksen perusteluissa sivulla 11 todetaan, että ”Toimitusketjussa alempana sijaitsevat toimijat ja kauppaa käyvät saavat saattaa markkinoille tai asettaa saataville markkinoilla tai viedä asianomaisia tuotteita ainoastaan, jos niillä on hallussa 5 artiklan 3 kohdassa vaaditut tiedot.” Asetuksen 5 artiklan 3 kohdan mukaisesti toimitusketjussa alempana sijaitsevan toimijan tulee kerätä myös kyseisiin tuotteisiin liittyvien asianmukaista huolellisuutta koskevien vakuutusten viitenumerot tai ilmoitusten tunnisteet, mikäli sen toimittaja on toimija. 

Metsäteollisuus ry haluaa nostaa esille tällaisissa tilanteissa viitenumeroiden ja tunnisteiden välittämistä koskevan epäselvyyden. Kuinka Suomessa vältetään tilanne, jossa toimitusketjussa alempana sijaitsevalla toimijalla ei ole viitenumeroita tai ilmoitusten tunnisteita, mutta se kuitenkin saattaa markkinoille tai asettaa saataville markkinoilla asianomaisia tuotteita? Epäselvyys voisi syntyä tahattomasti tilanteessa, jossa alempana sijaitseva toimija ei ole velvollinen pyytämään viitenumeroita tai tunnisteita eikä virheen takia ole saanut viitenumeroita edelliseltä toimijalta. 

Hallinnollinen seuraamusmaksu (23–24 §)

Metsäteollisuus ry:n näkemyksen mukaan on tärkeää, että seuraamusmaksut perustuvat täsmällisesti määriteltyihin rikkomuksiin ja että seuraamusjärjestelmä on yritysten näkökulmasta oikeasuhtainen. Lain toimeenpanon alkuvaiheessa tulee erityisesti huomioida, että metsäkatoasetuksen jatkuva päivittäminen on aiheuttanut epäselvyyttä ja muutoksia, eikä toimijoille ole voitu kaikilta osin antaa riittävää aikaa valmistautua asetuksen soveltamiseen.

Metsäteollisuus ry pitää myös tärkeänä hallituksen esitykseen sisältyvää mahdollisuutta jättää seuraamusmaksu määräämättä viranomaisen toteamissa tapauksissa.

Suhde rikosoikeudellisiin menettelyihin (26–29 §)

Metsäteollisuus ry pitää tärkeänä, että metsäkatoasetuksen kansallisessa täytäntöönpanossa ensisijaiset seuraukset ovat rikkomusmaksut ja hallinnolliset seuraamukset ja että rikosoikeudellisia menettelyjä käytetään vasta viimesijaisena keinona vakavimmissa tapauksissa.

Metsäteollisuus ry katsoo, että rikosoikeudellisen vastuun tulee edellyttää selkeää ja osoitettavissa olevaa tahallisuutta kiertää metsäkatoasetuksen keskeisiä velvoitteita. Pelkät puutteellisuudet due diligence -menettelyissä eivät saa johtaa rikosvastuuseen silloin, kun toimija on toiminut huolellisesti ja vilpittömässä mielessä.

Määräaikainen sulkeminen hankintojen ja julkisen rahoituksen ulkopuolelle (30 §)
	Ei kommentteja.

Ruokaviraston velvollisuus tietojen asettamiseen tietojärjestelmään (35 §)

	Ei kommentteja.
Esityksen vaikutukset (HE-luonnoksen perusteluiden luku 4.2)

Metsäteollisuus ry:n näkemyksen mukaan esityksen vaikutukset on kuvattu pääosin kattavasti.
Metsäteollisuus ry kuitenkin toteaa, että EU:n metsäkatoasetuksen valmistelu ja toimeenpano ovat olleet poikkeuksellisen haastavia. Asetusta on muutettu jo kahdesti sen voimaantulon jälkeen ennen kuin sen soveltaminen on edes päässyt täysimääräisesti käyntiin. Lisäksi jatkuvasti päivittyvät komission ohjeet ovat aiheuttaneet toimijoissa epävarmuutta tulkinnoista.

Osa yrityksistä on jo tehnyt merkittäviä investointeja asetuksen aikaisempien vaatimusten perusteella. Hallituksen esityksessä viitataan PTT:n vuonna 2025 julkaistuun selvitykseen, jonka mukaan puusektorin osuus kaikista arvioiduista metsäkatoasetuksen toimeenpanon kustannuksista oli ylivoimaisesti suurin. Esimerkiksi suurissa puuta jalostavissa yrityksissä keskimääräiset metsäkatoasetuksen toimeenpanon perustamiskustannukset olivat noin 3,2 miljoonaa euroa. Vaikka asetusta on sittemmin muutettu, näitä kustannuksia ei saada takaisin.

PTT:n selvitys on laadittu ennen vuoden 2025 lopulla tehtyjä muutoksia metsäkatoasetukseen, eikä se siten kuvaa täysin nykyistä sääntelytilannetta. Selvitys kuitenkin osoittaa, että yritykset ovat jo tehneet huomattavia investointeja asetuksen toimeenpanoon. Tästä syystä kansallisessa toimeenpanossa tulee pitää keskeisenä tavoitteena mahdollisimman kustannustehokkaita ratkaisuja yrityksille. 

Muita huomioita

Luonnontilaiset metsät

Metsäteollisuus ry kiinnittää huomiota siihen, että ikimetsän määritelmät poikkeavat tai ovat joiltain osin ristiriitaisia valtioneuvoston periaatepäätöksen (YM/2024/57) mukaisista vanhan metsän kriteereistä. Eroavaisuuksia on lahopuuvaatimuksessa kitumaalle, alueiden minimikoossa ja reunavaikutuksen tulkinnassa. Lisäksi ihmistoiminnan vaikutuksessa on ristiriitaisuutta valtioneuvoston periaatepäätökseen.  Valtioneuvoston periaatepäätöksen mukaan ”Vanhan metsän määritelmä sallii siis luonnontilaista metsää enemmän ihmisvaikutusta”. Nyt lausunnolla oleva tulkinta ikimetsien eli luonnontilaisten metsien osalta ei ole selkeä näiltä osin ja sallisi enemmän ihmistoiminnan näkymistä, kuin vanhojen metsien määritelmässä. Politiikkakoherenssin ja käytännön toiminnan kannalta määritelmien tulee olla selkeitä, yhteneväisiä ja ristiriidattomia. Ikimetsän määritelmä tulee yhtenäistää aiempaan valtioneuvoston periaatepäätökseen. 

Hallituksen esityksessä ei oteta kantaa metsäkatoasetuksen tarkoittamien luonnontilaisten metsien kartoittamiseen, vaikka hallituksen esityksessä esiin nostetun Luonnonvarakeskuksen selvityksen (2025) perusteella voitaisiin tulkita ikimetsiä olevan myös vähäisissä määrin talousmetsissä. Metsäteollisuus ry katsoo, että luonnontilaisten metsien kartoitus tulisi toteuttaa julkisen sektorin toimesta viipymättä. Vastuu luonnontilaisten metsien tunnistamisesta ei saa jäädä metsänomistajille, koneurakoitsijalle tai puuta hankkiville yrityksille.

Luonnonvarakeskuksen arvion mukaan ikimetsien kartoituksen puuttumisella voi olla negatiivinen vaikutus metsäympäristön tilaan, jos esimerkiksi metsänomistajat eivät uskalla lisätä vanhojen metsien piirteitä talousmetsiin pelätessään niiden luokittuvan ikimetsiksi. 

Koska luonnontilaiset metsät tulevat jäämään metsätalouskäytön ulkopuolelle, Metsäteollisuus ry haluaa muistuttaa, että valtion tulee turvata riittävä suojelurahoitus näille kohteille. Metsäteollisuus ry ehdottaa METSO-rahoituksen kohdentamista näihin luonnon monimuotoisuuden kannalta arvokkaisiin kohteisiin. 

Toimivaltaisen viranomaisen riittävät resurssit

Metsäteollisuus ry pitää tärkeänä, että toimivaltainen viranomainen tai valtio kattaa kaikki asetuksen ja lain edellyttämät säännönmukaisten tarkastusten kulut samoin kuin kaikki järjestelmä- ja hallintokustannukset. Pelkästään metsäkatoasetuksen ja kansallisen lakiesityksen toimeenpano ja ylläpito tuovat yrityksille merkittävää hallinnollista taakkaa. 

